**SPPravmeTo - ,,S otvoreným srdcom“**

 V mesiaci máj a jún 2022 sme pokračovali v plnení úloh **projektu SPPravmeTo**.

 10. mája sa žiaci 7. ročníka vybrali na vychádzku po trase: Základná škola – okolie Spišského hradu – Dreveník. Počas prechádzky vytvárali umelecké fotografie rastlín a zároveň zbierali rastlinky do herbára. Nasledujúce dva týždne sa venovali úprave fotografií a príprave herbára. Výstava ***,,Jarná príroda“*** bola umiestnená v knižnici.

 31. mája žiaci 3. ročníka navštívili ***Útulok šťastný psík v Matejovciach nad Hornádom***, kde odovzdali krmivo zakúpené za peniaze zarobené pri predaji muškátov.

 2. júna navštívili deti ŠKD ***tri staré mamy*** (p. Grigerová, p. Kožušková, p. Zelená), aby svojou prítomnosťou spestrili ich chvíle pod altánkom. ***Spoločne si*** ***upiekli makové koláče v novej elektrickej rúre***, zaspievali si ľudové piesne, prečítali rozprávku *Tri prasiatka*. **S** ***koláčmi sa podelili aj s klientmi Domova sociálnych služieb* sv. Jána z Boha** v Spišskom Podhradí.

V nedeľu 5. júna žiaci 1. stupňa spolu so starými rodičmi navštívili metropolu východu - Košice. Vďaka projektu SPP a úlohám, ktoré splnili, im bolo umožnené navštíviť divadelné predstavenie na ***Malej scéne Štátneho divadla Košice***. Vybrali si činohernú rozprávku vhodnú pre deti aj dospelých ***Harún a more príbehov****.*  Nádherná scéna, orientálna hudba, pôsobivé kostýmy, dobrodružná misia aj vynikajúce výkony hercov Štátneho divadla Košice zanechali obdiv a hlboký zážitok v srdciach detí aj starkých. Ak by sme však mali použiť len jedno slovo, ktoré by charakterizovalo činohernú rozprávku Harún a more príbehov, bolo by to slovo *Nádej* - nádej, že nezištnou láskou a vierou v dobro dokážeme prekonať všetky nástrahy a premôcť aj tú najtemnejšiu tmu.

 **Prostredníctvom projektu SPPravmeTo sme chceli docieliť, aby mali žiaci otvorené srdiečka pre vnímanie potrieb iných, pre krásu prírody a krásu umenia. Žiaci sa priučili niečomu novému a cez jednotlivé aktivity boli vedení k trpezlivosti, tvorivosti a dobročinnosti.**

 Ing. E. Grigerová, PaedDr. R. Valková, Mgr. A. Fľaková